[pic] | KOMISIJA EVROPSKIH SKUPNOSTI |

Bruselj, 12.11.2008

COM(2008) 692 konč.

SPOROČILO KOMISIJE SVETU IN EVROPSKEMU PARLAMENTU

Izvenproračunski bančni računi Komisije za nekdanji Economat

SPOROČILO KOMISIJE SVETU IN EVROPSKEMU PARLAMENTU

Izvenproračunski bančni računi Komisije za nekdanji Economat

1. UVOD

Do leta 2000 so se računi trgovine za osebje (v nadaljnjem besedilu: Economat) vodili izven proračuna, odprti pa so bili pri zasebni banki. Poslovanje Economata je nadzoroval skupni odbor za samopostrežne restavracije in trgovine za osebje (Commission Paritaire - Restaurants et Economats – CPRE). V tistem obdobju so se običajne proračunske vrstice in proračunski računovodski sistemi šteli kot neprimerni za finančno poslovodenje strukture, ki ustvarja prihodke ter vključuje dnevno naročanje, dobavljanje, plačevanje in izterjavo.

Sčasoma je začel Economat ustvarjati dobiček iz poslovanja, ki se je knjižil na te bančne račune, in sicer tudi zato, ker zlasti na začetku, ko je poslovanje vodila uprava, ni bilo treba plačevati najemnine in komunalnih storitev, nekaj osebja in upravne podpore pa je bilo tej dejavnosti dodeljenih brezplačno.

Leta 2002 se je Komisija odločila, da spremeni poslovno ureditev Economata, in na podlagi javnega razpisa njegovo poslovanje proti plačilu oddala skupini Delhaize. Ko je skupina Delhaize prevzela poslovanje, se je premoženje Economata prodalo tej skupini in tudi s prodajo ustvarjeni prihodki so bili nakazani na iste bančne račune.

Od takrat so se zneski na teh bančnih računih še naprej obrestovali in skupaj je zdaj na njih na razpolago približno 2,7 milijona EUR.

2. UčINEK UKREPOV, SPREJETIH PO KRIZI V ZVEZI Z EVROPSKIM STATISTIčNIM URADOM

Po krizi v zvezi z Evropskim statističnim uradom je računovodja Komisije poleti leta 2005 prevzel pobudo in popisal vse bančne račune s sredstvi Skupnosti, ki jih ni sam odprl, s ciljem, da bi se to odstopanje odpravilo.

Če obstoj računa ni bil več upravičen, je računovodja potem odločil, da se denarna sredstva prenesejo v proračun, če je bil nadaljnji obstoj računa potreben, pa, da se račun vključi v okvir računovodstva Komisije.

Pri računih nekdanjega Economata (varčevalni račun in tekoči račun) je bilo stanje jasno: nadaljnji obstoj teh računov ni bil več upravičen, zato bi ju bilo treba zapreti in zneske prenesti v proračun Skupnosti.

Računa sta odprta pri banki FORTIS, na njiju pa sta bila na dan 30. junija 2008 naslednja zneska:

- FORTIS 210-0339286-32 27 532 EUR,

- FORTIS 047-0610357-16 2 705 824 EUR,

kar pomeni skupaj 2 733 356 EUR. Računa vodita skupaj OIB in GD BUDG, pooblastilo za razpolaganje z računoma pa ima več uradnikov GD BUDG.

3. SPLOšNA NAčELA ZA PORABO SREDSTEV

Glede na izvor zneskov na računu, tj. dobiček iz poslovanja, ustvarjen v glavnem z dejavnostjo, ki se izvaja z odhodki osebja in njihovih družin, je bil GD ADMIN naprošen, naj opredeli več projektov, ki bi izpolnjevali naslednje pogoje:

- načelo, na katerih temeljijo projekti, je vključeno v proračunski opombi k eni od obstoječih proračunskih vrstic,

- projekti so socialne narave in neposredno ali posredno koristijo osebju,

- projekti se lahko financirajo z enkratno naložbo in zanje niso potrebni nadaljnji odhodki v poznejših letih, tj. niti proračunska sredstva niti človeški viri.

4. POSAMEZNI PREDLAGANI PROJEKTI: POSTOPEK ODLOčANJA

Septembra 2006 je GD ADMIN pripravil prvi seznam projektov in 6. novembra 2006 zaprosil za mnenje skupni odbor za socialne dejavnosti (Comité Paritaire des Actions Sociales – COPAS). Odbor je razpravljal o prošnji in predlaganem seznamu projektov in 2. maja 2007 je GD ADMIN prejel njegovo mnenje. Odbor pa ni le izrazil pozitivnega ali negativnega mnenja o vsakem projektu, ampak je predlagal še nekaj dodatnih projektov, ki bi se lahko proučili.

Podpredsednik Evropskega parlamenta, poslanec Gérard Onesta, je 15. maja 2007 GD ADMIN predstavil projekt popolne prenove fitnes centra Evropskega parlamenta in razložil pogodbeni pristop, po katerem bi se dejansko vodenje centra proti plačilu oddalo zunanjemu izvajalcu, ki bi bil izbran s postopkom javnega naročanja, z vključitvijo mehanizma delitve dobička, in sicer bi se dobiček razdelil med sodelujoče institucije. GD ADMIN se je načelno zanimal za ta projekt in v pričakovanju dodatnih informacij 6. junija 2007 Gérardu Onesti poslal seznam vprašanj. Od uprave Evropskega parlamenta je 24. septembra 2007 prejel dodatne informacije, delni odgovor na vprašanja in prošnjo, naj pojasni svoje stališče glede morebitne udeležbe v projektu. Po uspešnem javnem razpisu iz oddelka 5 spodaj je dobil še dodatne informacije.

Junija 2008 je GD ADMIN pripravil končni seznam štirih projektov: en projekt s prvotnega seznama, in sicer tisti, ki je dobil pozitivno mnenje odbora COPAS, dva projekta, ki ju je predlagal sam odbor COPAS, in projekt z Evropskim parlamentom. Projekt z Evropskim parlamentom je bil odboru COPAS predstavljen 6. junija 2008, lokalnemu odboru uslužbencev pa 24. junija 2008.

5. PROJEKTI: KAJ ZAJEMAJO IN KOLIKO STANEJO?

V spodnji razpredelnici so prikazani vsi štirje projekti in zneski, ki jim bodo predvidoma dodeljeni.

V Prilogi 1 sta navedena kratek opis projektov in ocena z njimi povezanih zneskov. Priloga 2 pa vsebuje seznam zavrnjenih projektov s kratko utemeljitvijo zavrnitve.

Kratek opis projekta | Ocenjeni znesek |

Podpora za vključevanje otrok s posebnimi potrebami v ustanove za dnevno varstvo | 100 000 |

Nadgradnja centra v Overijsu | 500 000 |

Infrastruktura za dobro počutje na delovnem mestu | 600 000 |

Prispevek za fitnes center Evropskega parlamenta | 1 500 000 |

Skupaj | 2 700 000 |

Vsi štirje projekti spadajo na področje socialnih izdatkov za osebje. Kar zadeva fitnes center, pa je poleg tega, da je telesna pripravljenost bistvena za dobro počutje osebja, treba omeniti, da bo mehanizem delitve dobička, ki je na kratko pojasnjen v Prilogi 1, vsako leto ustvarjal namenske prejemke v proračunski vrstici za socialne dejavnosti in s tem povečeval sredstva, ki so na razpolago za to dejavnost.

Projekt z Evropskim parlamentom vsebuje nekaj tveganj, povezanih s poslovno upravičenostjo projekta in domnevami iz projektnega predloga. Čeprav so to tveganja, ki jih mora večinoma nositi izvajalec, bodo rezultati mehanizma za delitev dobička sorazmerni s poslovnim uspehom. Zaenkrat je zagotovilo za ta uspeh dejstvo, da je na podpis pogodbe z Evropskim parlamentom pristal pomemben izvajalec s tega področja, izbran po postopku javnega razpisa. Komisija ne bo nikoli, niti med gradnjo in opremljanjem, niti med dejanskim delovanjem centra, nosila nobene neposredne odgovornosti. Pravzaprav bosta Komisija in Evropski parlament podpisala upravni sporazum, ki bo določal vse pravice Komisije (enaki pogoji dostopa za osebje Komisije in Evropskega parlamenta ter shema delitve dobička) in njene obveznosti (nakazilo sredstev).

6. DOKONčNO IZPRAZNJENJE BANčNIH RAčUNOV

Poraba teh odobritev, ki so namenski prejemki v skladu s členom 18(1)(e) finančne uredbe, je odvisna od odobritve pristopa in navedenih štirih projektov.

7. SKLEPNE UGOTOVITVE

Komisija:

- odobri uporabo dobička, ki ga je ustvaril nekdanji Economat, za projekte, povezane s socialnimi dejavnostmi v korist osebja,

- odobri zgoraj navedene štiri projekte,

- odobri ocenjene zneske, ki naj bi se dodelili vsakemu od teh štirih projektov, podrobne izvedbene mehanizme in končne prilagoditve pa prepusti pristojnemu odredbodajalcu,

- naroči GD ADMIN, da se v sodelovanju s pravno službo pogaja za sklenitev upravnega sporazuma z Evropskim parlamentom o udeležbi Komisije v projektu fitnes centra Evropskega parlamenta.

PRILOGA 1

Izvenproračunski bančni računi Komisije za nekdanji Economat

Projekti

8. PODPORA ZA VKLJUčEVANJE OTROK S POSEBNIMI POTREBAMI V USTANOVE ZA DNEVNO VARSTVO

8.1. Opis

Ustanove za dnevno varstvo redno sprejemajo otroke s posebnimi potrebami.

Izraz posebne potrebe zajema vedenjske težave, pa tudi različne oblike duševne in telesne prizadetosti. Vendar je odločitev o sprejemu otroka s posebnimi potrebami odvisna od več dejavnikov in vsak primer se oceni posebej, skupaj s pediatrom, pedagoškimi psihologi, upravo ustanove za dnevno varstvo in starši. Končna odločitev se sprejme za vsak primer posebej in upošteva otrokove potrebe, potrebe skupine otrok, v katero bo zadevni otrok v ustanovi za dnevno varstvo vključen, notranje vire in infrastrukturo ter bistveno partnerstvo z zunanjimi specializiranimi skupinami.

V primeru pozitivne odločitve se stanje potem redno ocenjuje in če vse vpletene strani menijo, da ustanova za dnevno varstvo ne zadovoljuje več otrokovih potreb, se otrok lahko preusmeri v ustreznejšo strukturo.

Za uspešno vključevanje otrok s posebnimi potrebami sta potrebna tako ustrezno usposabljanje pedagoških ekip kot prilagojeno gradivo.

8.2. Ocena zneska in okvirni časovni razpored

Postavka | Strošek (v EUR) |

Oprema in igrače | 20 000 |

Posebno usposabljanje za 195 zaposlenih in s tem povezano gradivo (knjige, videoposnetki itd.) | 80 000 |

Skupaj | 100 000 |

Tako oprema kot usposabljanje se lahko naročita v letu 2008, saj okvirna pogodba že obstaja.

8.3. Proračunska vrstica

Prihodki: 5 9 0

Odhodki: 26 01 50 04 – Medinstitucionalno sodelovanje na družabnem področju

Služba za odobritve: GD ADMIN

9. IZBOLJšANJE CENTRA ZA šPORT IN PROSTI čAS V OVERIJSU

9.1. Opis

Osebje evropskih institucij in njihove družine si želijo bolje izkoristiti medinstitucionalni center za športe na prostem v Overijsu. To je ponovno poudaril tudi odbor uslužbencev na skupščini za socialno politiko, ki je potekala junija 2008. Predlaga se, da se obstoječe športno in nogometno igrišče nadomesti z večnamenskim igriščem nove generacije s sintetično podlago ter da se opremi za uporabo ob vsakem vremenu, ob kateri koli uri in v vseh letnih časih, kar bi družine zaposlenih, pa tudi skupine sodelavcev, društva za prosti čas in upokojence spodbudilo k uporabi dvoranskih zmogljivosti centra in njegovih zmogljivosti na prostem.

Poleg tega bo posebna pozornost namenjena ureditvi dostopa in sediščem, pa tudi straniščem za invalide.

9.2. Ocena zneska in okvirni časovni razpored

Tehnične službe OIB so stroške projekta ocenile na 500 000 EUR. Zaradi časa, potrebnega za pridobitev lokalnih dovoljenj in potrdil, se lahko ti zneski porabijo šele v obdobju 2009–2010.

9.3. Proračunska vrstica

Prihodki: 5 9 0

Odhodki: 26 01 22 03 – Odhodki, povezani z zgradbami v Bruslju

Služba za odobritve: OIB

10. INFRASTRUKTURA ZA DOBRO POčUTJE NA DELOVNEM MESTU

10.1. Opis

Osebje Komisije in zlasti njena društva za prosti čas si želijo uporabljati dva večnamenska kletna prostora v zgradbi VM2, v kateri ima prostore tudi Foyer. Prostora sta se prej uporabljala zlasti za arhiv in sta potrebna obsežne prenove. Urediti bi bilo mogoče en večji prostor (290 m²), ki bi se uporabljal zlasti za kardiovaskularno vadbo, za katero je potrebnega veliko prostora, in manjši prostor (100 m²), ki bi ga za svoje dejavnosti uporabljale manjše skupine. Na voljo bi bili tudi tuši in garderobe. Trenutno mora veliko društev za prosti čas najemati prostore v zasebnem sektorju ali od občin. Razpolaganje s tema večnamenskima prostoroma bi pozitivno vplivalo tudi na izkoriščenost prostorov Foyera in bilo v skladu s politiko Komisije o dobrem počutju na delovnem mestu.

10.2. Ocena zneska in okvirni časovni razpored

Tehnične službe OIB so stroške projekta ocenile na 600 000 EUR.

10.3. Proračunska vrstica

Prihodki: 5 9 0

Odhodki: 26 01 22 03 – Odhodki, povezani z zgradbami v Bruslju

Služba za odobritve: OIB

11. PRISPEVEK ZA FITNES CENTER EVROPSKEGA PARLAMENTA

11.1. Opis

Splošni cilj projekta je obnoviti obstoječe prostore Evropskega parlamenta za telovadbo in fitnes (1 375 m²), jih razširiti s prostori za vodne dejavnosti in sprostitev (925 m²), jih opremiti ter njihovo vodenje oddati zunanjemu izvajalci v zameno za:

- plačilo fiksnega zneska (v javnem razpisu 300 000 EUR),

- delež nepričakovanih dobičkov (od 10 % za dobičke med 100 000 in 200 000 EUR do 50 % za dobičke nad 500 000 EUR),

- enake pogoje dostopa in vpisne pogoje za osebje Komisije in Evropskega parlamenta.

S prenosom dela sredstev nekdanjega Economata v operativni proračun Evropskega parlamenta za poslovanje bi bila Komisija udeležena pri odhodkih za gradnjo in opremo.

Na podlagi te udeležbe bi se sorazmeren delež ustvarjenih prihodkov vključil v upravni proračun Komisije kot namenski prejemki, in sicer v proračunsko vrstico za socialne dejavnosti in prispeval k nadaljnji porabi za socialne cilje.

11.2. Ocena zneska in okvirni časovni razpored

Znesek se določi s politično odločitvijo o stopnji udeležbe. Predlagani znesek v višini 1 500 000 EUR pomeni približno 30 % ocenjenih stroškov projekta, ki jih je odobrilo predsedstvo Evropskega parlamenta.

Izvajalec za vodenje centra je bil izbran na podlagi javnega razpisa in javni razpis za obnovitvena dela je bil že objavljen, namen tega pa je, da bi se dela zaključila pred koncem leta 2009.

Vendar bi se sam znesek lahko nakazal Evropskemu parlamentu že v letu 2008, odvisno od datuma podpisa upravnega sporazuma.

11.3. Proračunska vrstica

Prihodki: 5 9 0

Odhodki:

- za prispevek Evropskemu parlamentu : 26 01 50 04 – Medinstitucionalno sodelovanje na družabnem področju

- za letne namenske prejemke : 26 01 50 04 – Medinstitucionalno sodelovanje na družabnem področju

Služba za odobritve: GD ADMIN

PRILOGA 2

Izvenproračunski bančni računi Komisije za nekdanji Economat

Zavrnjeni projekti

12. FITNES CENTER KOMISIJE

Zneski na razpolago ne zadostujejo za preureditev obstoječih prostorov in njihovo opremljanje, da bi nastal poslovno uspešen fitnes center. Kar velja za skupni znesek, še bolj velja za del tega zneska, saj je bilo treba izbrati tudi druge projekte.

13. PRENOVA OKREPčEVALNIC IN SAMOPOSTREžNIH RESTAVRACIJ

Predstavniki osebja so zagovarjali stališče, da bi se morali ti odhodki kriti iz običajnih proračunskih sredstev OIB, in njihova utemeljitev je bila sprejeta.

14. NAMESTITEV TUšEV ZA OSEBJE, KI SE VOZI V SLUžBO S KOLESOM

Predstavniki osebja so zagovarjali stališče, da bi se morali ti odhodki kriti iz običajnih proračunskih sredstev OIB, in njihova utemeljitev je bila sprejeta.

15. ODPRTJE LOKALNIH AGENCIJ ZA ZAPOSLOVANJE V GLAVNIH ZGRADBAH KOMISIJE

Te agencije izdajajo potrdila o plačilu storitev (Titres-services/Dienstencheques), s katerimi se lahko storitve za gospodinjstvo kupijo po zakoniti poti namesto na črnem ali sivem trgu.

Takšne agencije potrebujejo prostore, opremo in osebje, kar pomeni nadaljnje stroške, torej projekt krši eno od meril, namreč možnost financiranja z enkratno naložbo brez nadaljnjih odhodkov.

16. NAKUP BOLNIšNICE V ETTERBEEKU

Bolnišnica bi bila po nakupu preurejena v večnamenski center, ki bi ponujal dom za ostarele in invalide, jasli, center za dnevno varstvo ter prostore za srečevanje društev za prosti čas.

Za vodenje takega centra bi bili seveda potrebni znatni letni odhodki, torej projekt krši eno od meril, namreč možnost financiranja z enkratno naložbo brez nadaljnjih odhodkov.

17. REZERVACIJA MEST ZA INVALIDNE ODRASLE VZDRžEVANE DRUžINSKE čLANE

S prispevkom, podobnim donaciji, posameznim ustanovam ali pristojnim agencijam v Bruslju in vseh treh skupnostih (flamski, francoski in nemški) bi imelo dejavno ali upokojeno osebje EU neke vrste prednost za invalidne odrasle vzdrževane družinske člane.

Čeprav se je sprva zdel ta projekt obetaven, ga nazadnje ni bilo mogoče izvesti, predvsem ker zadevni belgijski organi niso bili pripravljeni sprejeti predloga Komisije.